弔古戰場文
作者：唐代：李華 
篇章：古文觀止 卷七・六朝唐文

paragraphs: 浩浩乎，平沙無垠，夐不見人。河水縈帶，羣山糾紛。黯兮慘悴，風悲日曛。蓬斷草枯，凜若霜晨。鳥飛不下，獸鋌亡羣。亭長告餘曰：“此古戰場也，常覆三軍。往往鬼哭，天陰則聞。”傷心哉！秦歟漢歟？將近代歟？
吾聞夫齊魏徭戍，荊韓召募。萬里奔走，連年暴露。沙草晨牧，河冰夜渡。地闊天長，不知歸路。寄身鋒刃，腷臆誰愬？秦漢而還，多事四夷，中州耗斁，無世無之。古稱戎夏，不抗王師。文教失宣，武臣用奇。奇兵有異於仁義，王道迂闊而莫爲。嗚呼噫嘻！
吾想夫北風振漠，胡兵伺便。主將驕敵，期門受戰。野豎旌旗，川回組練。法重心駭，威尊命賤。利鏃穿骨，驚沙入面，主客相搏，山川震眩。聲析江河，勢崩雷電。至若窮陰凝閉，凜冽海隅，積雪沒脛，堅冰在須。鷙鳥休巢，征馬踟躕。繒纊無溫，墮指裂膚。當此苦寒，天假強胡，憑陵殺氣，以相剪屠。徑截輜重，橫攻士卒。都尉新降，將軍覆沒。屍踣巨港之岸，血滿長城之窟。無貴無賤，同爲枯骨。可勝言哉！鼓衰兮力竭，矢盡兮弦絕，白刃交兮寶刀折，兩軍蹙兮生死決。降矣哉，終身夷狄；戰矣哉，暴骨沙礫。鳥無聲兮山寂寂，夜正長兮風淅淅。魂魄結兮天沉沉，鬼神聚兮雲冪冪。日光寒兮草短，月色苦兮霜白。傷心慘目，有如是耶！
吾聞之：牧用趙卒，大破林胡，開地千里，遁逃匈奴。漢傾天下，財殫力痡。任人而已，豈在多乎！周逐獫狁，北至太原。既城朔方，全師而還。飲至策勳，和樂且閒。穆穆棣棣，君臣之間。秦起長城，竟海爲關。荼毒生民，萬里朱殷。漢擊匈奴，雖得陰山，枕骸徧野，功不補患。
蒼蒼蒸民，誰無父母？提攜捧負，畏其不壽。誰無兄弟？如足如手。誰無夫婦？如賓如友。生也何恩，殺之何咎？其存其沒，家莫聞知。人或有言，將信將疑。悁悁心目，寤寐見之。布奠傾觴，哭望天涯。天地爲愁，草木悽悲。弔祭不至，精魂無依。必有凶年，人其流離。嗚呼噫嘻！時耶命耶？從古如斯！爲之奈何？守在四夷。